Il-lejl tal-31 ta’ Ottubru hu l-lejl ta’ Halloween – sigħat assoċjati ma’ dak kollu li jnissel biza’. Fl-aħħar snin id-drawwiet ta’ Halloween qabdu sew f’Malta b’ħafna huma dawk li jixtru kostumi ta’ sħaħar, vampiri u pirati fost oħrajn u mhux għat-tfal biss! Bħal ma jiġri barra minn Malta, illum il-ġurnata anke l-adulti jkunu qed jistennew dan il-lejl partikolari. Skont il-Federazzjoni Amerikana tal-Bejgħ bl-Imnut huwa stmat li l-Amerikani jonfqu mas-$7.4 biljuni f’Halloween, $2.8 biljuni minnhom f’kostumi għat-tfal, għall-adulti u anke għall-‘pets’. Waqt li t-tfal ikunu qiegħdin ‘trick or treating’ minn dar għall-oħra, mal-75 miljun adult fl-Amerikan jkunu qed jiċċelebraw Halloween fi clubs differenti lebsin kostumi biex jimpresjonaw. Bħal kull sena, huma bosta l-‘films’ li jispiraw lil dak li jkun biex jilbes kostum għal Halloween. Din is-sena l-ispirazzjoni tidher li ġejja minn Elsa mill-film “Frozen,” il-film “Maleficent” u għal dawk li l-makabrità m’għandhiex limitu, anke mill-imxija tal-Ebola. Sadattant, fuq Facebook, Anselm Sciberras qasam din il-poeżija ħelwa dwar Halloween: Illum il-Ħallowin x’waħda din! Kemm skeletri u mejtin għaddejjin kollha f’daqqa f’dan il-ħin. Fosthom nilmaħ lit-tajbin, nara wkoll lill-imqarbin, kollha kollha ħdejn xulxin bl-akbar dieta għax mgħaddmin, lanqas tnejn mhemm imlaħħmin iżda kollha mixrubin. U fost dawna il-mejtin hemm iduru il-ħajjin li narahom ilkoll lebsin ta’ xi mostru… sew qegħdin. Tgħid kif beda l-Ħallowin f’din l-art ħelwa tal-Maltin? Negozjant li ried xelin jew xewqa oħra ta’ festin… illi minnhom mhux neqsin? Jien ma nafx lil fejn sejrin! Ma nifhimx fil-Ħallowin, jien nistenna ‘l San Martin fl-għeruq vera tal-Maltin… iżd’ għall-mostri li llum ħerġin nawgura l-ħepi ħepi Ħallowin!